CELEX: 21983A0706(01)
Language: el
Date: 1983-06-21 00:00:00
Title: Πρωτόκολλα του 1983 για νέα παράταση της σύμβασης για την εμπορία του σίτου του 1971 και της σύμβασης για την επισιτιστική βοήθεια του 1980, οι οποίες αποτελούν τη διεθνή συμφωνία σίτου του 1971

Avis juridique important

|

21983A0706(01)

Πρωτόκολλα του 1983 για νέα παράταση της σύμβασης για την εμπορία του σίτου του 1971 και της σύμβασης για την επισιτιστική βοήθεια του 1980, οι οποίες αποτελούν τη διεθνή συμφωνία σίτου του 1971  

Επίσημη Εφημερίδα αριθ. L 181 της 06/07/1983 σ. 0015 Ισπανική ειδική έκδοση: Κεφάλαιο 03 τόμος 28 σ. 0098  Πορτογαλική ειδική έκδοση : Κεφάλαιο 03 τόμος 28 σ. 0098 

*****ΠΡΩΤΟΚΟΛΛΑ ΤΟΥ 1983  για νέα παράταση της σύμβασης για την εμπορία του σίτου του 1971 και της σύμβασης για την επισιτιστική βοήθεια του 1980, οι οποίες αποτελούν τη διεθνή συμφωνία σίτου του 1971  ΠΡΟΟΙΜΙΟ  Η διάσκεψη η επιφορτισμένη με τη διατύπωση των κειμένων των πρωτοκόλλων του 1983 για νέα παράταση της σύμβασης για την εμπορία του σίτου του 1971 και της σύμβασης για την επισιτιστική βοήθεια του 1980, που αποτελούν τη διεθνή συμφωνία σίτου του 1971:  Εκτιμώντας ότι η διεθνής συνφωνία σίτου αναθεωρήθηκε, ανανεώθηκε ή παρατάθηκε επανειλημμένα από το 1949,  Εκτιμώντας ότι η διεθνής συμφωνία σίτου του 1971 που αποτελείται από δύο χωριστά νομικά έγγραφα - τη σύμβαση για την εμπορία του σίτου του 1971 αφενός, και τη σύμβαση για την επισιτιστική βοήθεια του 1980 αφετέρου, που παρατάθηκαν και οι δύο με το πρωτόκολλο του 1981 - λήγει στις 30 Ιουνίου 1983,  διατύπωσε τα κείμενα των πρωτοκόλλων του 1983 για νέα παράταση της σύμβασης για την εμπορία του σίτου του 1971 και για τη σύμβαση επισιτιστικής βοήθειας του 1980.  ΠΡΩΤΟΚΟΛΛΟ ΤΟΥ 1983 ΓΙΑ ΝΕΑ ΠΑΡΑΤΑΣΗ ΤΗΣ ΣΥΜΒΑΣΗΣ  ΓΙΑ ΤΗΝ ΕΜΠΟΡΙΑ ΤΟΥ ΣΙΤΟΥ ΤΟΥ 1971  ΟΙ ΚΥΒΕΡΝΗΣΕΙΣ ΠΟΥ ΑΠΟΤΕΛΟΥΝ ΜΕΡΗ ΤΟΥ ΠΑΡΟΝΤΟΣ ΠΡΩΤΟΚΟΛΛΟΥ,  Εκτιμώντας ότι η σύμβαση για την εμπορία του σίτου του 1971 (καλούμενη στο εξής «η σύμβαση») της διεθνούς συμφωνίας σίτου του 1971 που παρατάθηκε εκ νέου με πρωτόκολλο το 1981, λήγει στις 30 Ιουνίου 1983,  ΣΥΜΦΩΝΗΣΑΝ ΕΠΙ ΤΩΝ ΑΚΟΛΟΥΘΩΝ:  Άρθρο 1  Παράταση, λήξη ισχύος και καταγγελία της σύμβασης  Με την επιφύλαξη των διατάξεων του άρθρου 2 του παρόντος πρωτοκόλλου, η σύμβαση θα παραμείνει σε ισχύ μεταξύ των μερών του παρόντος πρωτοκόλλου μέχρι τις 30 Ιουνίου 1986, νοουμένου, πάντως, ότι εάν μία νέα διεθνής συμφωνία για το σίτο τεθεί σε ισχύ πριν από τις 30 Ιουνίου 1986, το εν λόγω πρωτόκολλο θα παραμείνει σε ισχύ μόνο μέχρι την ημερομηνία έναρξης ισχύος της νέας συνφωνίας.  Άρθρο 2  Διατάξεις της σύμβασης που καθίστανται ανενεργοί  Οι ακόλουθες διατάξεις της σύμβασης θεωρούνται ως ανενεργοί από την 1η Ιουλίου 1983:  α) η παράγραφος 4 του άρθρου 19·  β) τα άρθρα 22 έως και 26·  γ) η παράγραφος 1 του άρθρου 27·  δ) τα άρθρα 29 έως και 31.  Άρθρο 3  Ορισμός  Κάθε αναφορά στο παρόν πρωτόκολλο της «κυβέρνησης» ή των « κυβερνήσεων» θεωρείται ότι ισχύει, επίσης, και για την Ευρωπαϊκή Οικονομική Κοινότητα (καλούμενη στο εξής «η Κοινότητα» ). Κατά συνέπεια, κάθε αναφορά στο παρόν πρωτόκολλο της « υπογραφής» ή της «κατάθεσης των εγγράφων επικύρωσης, αποδοχής ή έγκρισης» ή ενός «εγγράφου προσχώρησης» ή μιας «δήλωσης προσωρινής εφαρμογής» από μία κυβέρνηση, θεωρείται, στην περίπτωση της Κοινότητας, ότι ισχύει επίσης και για την υπογραφή ή για τη δήλωση προσωρινής εφαρμογής εξ ονόματος της Κοινότητας από το αρμόδιο όργανό της καθώς και για την κατάθεση του εγγράφου που απαιτείται από τη θεσμική διαδικασία της Κοινότητας για τη σύναψη μιας διεθνούς συμφωνίας.  Άρθρο 4  Δημοσιονομικές διατάξεις  Η αρχική συνεισφορά κάθε εξάγοντος μέλους ή εισάγοντος μέλους που προσχωρεί στο παρόν πρωτόκολλο, σύμφωνα με τις διατάξεις του εδαφίου β) της παραγράφου 1 του άρθρου 7 του εν λόγω πρωτοκόλλου ορίζεται από το Συμβούλιο σε συνάρτηση με τον αριθμό των ψήφων που θα λάβει και την υπολειπόμενη περίοδο μέσα στο γεωργικό έτος· πάντως, οι συνεισφορές που ορίζονται για τα άλλα εξάγοντα μέλη και για τα άλλα εισάγοντα μέλη, βάσει του τρέχοντος γεωργικού έτους δεν τροποποιούνται.  Άρθρο 5  Υπογραφή  Το παρόν πρωτόκολλο θα παραμείνει ανοικτό στην Ουάσιγκτον από τις 4 Απριλίου 1983 μέχρι και τις 10 Μαΐου 1983 προς υπογραφή από τις κυβερνήσεις των χωρών που είναι μέρη στη σύμβαση, η οποία παρατάθηκε εκ νέου με το πρωτόκολλο του 1981, ή θεωρούνται προσωρινά ως μέρη στη σύμβαση αυτή, την 1η Δεκεμβρίου 1982 ή είναι μέλη του Οργανισμού Ηνωμένων Εθνών, των ειδικευμένων οργανισμών του ή του Διεθνούς Οργανισμού Ατομικής Ενέργειας και απαριθμούνται στο παράρτημα Α ή στο παράρτημα Β της σύμβασης.  Άρθρο 6  Επικύρωση, αποδοχή ή έγκριση  Το παρόν πρωτόκολλο υπόκειται στην επικύρωση, την αποδοχή ή την έγκριση κάθε υπογράφουσας κυβέρνησης σύμφωνα με τις συνταγματικές της διαδικασίες. Τα έγγραφα επικύρωσης, αποδοχής ή έγκρισης θα κατατεθούν στην κυβέρνηση των Ηνωμένων Πολιτειών της Αμερικής το αργότερο στις 30 Ιουνίου 1983, νοουμένου πάντως ότι το Συμβούλιο μπορεί να χορηγήσει μία ή περισσότερες παρατάσεις προθεσμίας σε κάθε υπογράφουσα κυβέρνηση που δεν θα έχει καταθέσει το έγγραφο επικύρωσης, αποδοχής ή έγκρισης κατά την ημερομηνία αυτή.  Άρθρο 7  Προσχώρηση  1. Το παρόν πρωτόκολλο θα είναι ανοικτό:  α) ως τις 30 Ιουνίου 1983, για την προσχώρηση της κυβέρνησης κάθε μέλους που περιλαμβάνεται κατά την ημερομηνία αυτή στα παραρτήματα Α ή Β της σύμβασης, νοουμένου, πάντως, ότι το Συμβούλιο μπορεί να χορηγήσει μία ή περισσότερες παρατάσεις προθεσμίας σε κάθε κυβέρνηση που δεν κατέθεσε ακόμη το έγγραφό της κατά την εν λόγω ημερομηνία· και  β) μετά τις 30 Ιουνίου 1983, για την προσχώρηση της κυβέρνησης κάθε μέλους του Οργανισμού Ηνωμένων Εθνών, των ειδικευμένων οργανισμών του ή του Διεθνούς Οργανισμού Ατομικής Ενεργείας, υπό τους όρους που το Συμβούλιο θα κρίνει καταλλήλους με πλειοψηφία τουλάχιστον των δύο τρίτων των εξαγόντων μελών που έλαβαν μέρος στην ψηφοφορία και τουλάχιστον των δύο τρίτων των εισαγόντων μελών που έλαβαν μέρος στην ψηφοφορία.  2. Η προσχώρηση συντελείται με την κατάθεση ενός εγγράφου προσχώρησης στην κυβέρνηση των Ηνωμένων Πολιτειών της Αμερικής.  3. Όταν για τους σκοπούς της εφαρμογής της σύμβασης και του παρόντος πρωτοκόλλου, γίνεται μνεία των μελών που απαριθμούνται στα παραρτήματα Α ή Β της σύμβασης, κάθε μέλος, η κυβέρνηση του οποίου έχει προσχωρήσει στη σύμβαση με τις προϋποθέσεις που καθορίζονται από το Συμβούλιο ή στο παρόν πρωτόκολλο, σύμφωνα με το εδάφιο β) της παραγράφου 1 του παρόντος άρθρου, λογίζεται ότι απαριθμείται στο αντίστοιχο παράρτημα.  Άρθρο 8  Προσωρινή εφαρμογή  Κάθε υπογράφουσα κυβέρνηση μπορεί να καταθέσει στην κυβέρνηση των Ηνωμένων Πολιτειών της Αμερικής μια δήλωση προσωρινής εφαρμογής του παρόντος πρωτοκόλλου. Κάθε άλλη κυβέρνηση, η οποία συγκεντρώνει τις απαραίτητες προϋποθέσεις για να υπογράψει το παρόν πρωτόκολλο, ή της οποίας η αίτηση προσχώρησης εγκρίνεται από το Συμβούλιο, μπορεί επίσης να καταθέσει στην κυβέρνηση των Ηνωμένων Πολιτειών της Αμερικής μια δήλωση προσωρινής εφαρμογής. Κάθε κυβέρνηση που καταθέτει μια τέτοια δήλωση εφαρμόζει προσωρινά το παρόν πρωτόκολλο και θεωρείται προσωρινά ότι αποτελεί μέρος αυτού.  Άρθρο 9  Έναρξη ισχύος  1. Το παρόν πρωτόκολλο αρχίζει να ισχύει την 1η Ιουλίου 1983 αν, στις 30 Ιουνίου 1983, οι κυβερνήσεις που εκπροσωπούν τα εξάγοντα μέλη, τα οποία διαθέτουν τουλάχιστον 60 % των ψήφων που αναγράφονται στο παράρτημα Α, και εκπροσωπούν τα εισάγοντα μέλη τα οποία διαθέτουν τουλάχιστον 50 % των ψήφων που αναγράφονται στο παράρτημα Β, ή τα οποία θα διέθεταν τα αντίστοιχα αυτά ποσοστά ψήφων στις 30 Ιουνίου 1983, εφ' όσον αποτελούσαν μέρη της σύμβασης κατά την ημερομηνία αυτή, έχουν καταθέσει έγγραφα επικύρωσης, αποδοχής, έγκρισης ή προσχώρησης ή δηλώσεις προσωρινής εφαρμογής σύμφωνα με τα άρθρα 6, 7 και 8 του παρόντος πρωτοκόλλου.  2. Εάν το πρωτόκολλο δεν τεθεί σε ισχύ σύμφωνα με τις διατάξεις της παραγράφου 1 του παρόντος άρθρου, οι κυβερνήσεις που θα έχουν καταθέσει τα έγγραφα επικύρωσης, αποδοχής, έγκρισης ή προσχώρησης ή δηλώσεις προσωρινής εφαρμογής, μπορούν να αποφασίσουν με κοινή συμφωνία ότι θα αρχίσει να ισχύει μεταξύ των κυβερνήσεων που θα έχουν καταθέσει τα έγγραφα επικύρωσης, αποδοχής, έγκρισης, ή προσχώρησης ή δηλώσεις προσωρινής εφαρμογής.  Άρθρο 10  Κοινοποίηση από την κυβέρνηση που ασκεί καθήκοντα θεματοφύλακα  Η κυβέρνηση των Ηνωμένων Πολιτειών της Αμερικής, με την ιδιότητα της κυβέρνησης που ασκεί καθήκοντα θεματοφύλακα, θα κοινοποιήσει σε όλες τις υπογράφουσες και προσχωρούσες κυβερνήσεις κάθε υπογραφή, επικύρωση, αποδοχή, έγκριση, προσωρινή εφαρμογή του παρόντος πρωτοκόλλου και κάθε προσχώρηση, καθώς και κάθε κοινοποίηση και κάθε προειδοποίηση, που θα λάβει σύμφωνα με τις διατάξεις του άρθρου 27 της σύμβασης, και κάθε δήλωση και κοινοποίηση, που θα λάβει σύμφωνα με τις διατάξεις του άρθρου 28 της σύμβασης. Άρθρο 11  Επικυρωμένο αντίγραφο πρωτοκόλλου  Το ταχύτερο δυνατόν, μετά την έναρξη της ισχύος του παρόντος πρωτοκόλλου, η κυβέρνηση που ασκεί καθήκοντα θεματοφύλακα θα αποστείλει επικυρωμένο αντίγραφο του εν λόγω πρωτοκόλλου στην αγγλική, γαλλική, ισπανική και ρωσική γλώσσα στον Γενικό Γραμματέα του Οργανισμού Ηνωμένων Εθνών για καταχώρηση, σύμφωνα με το άρθρο 102 του χάρτου των Ηνωμένων Εθνών. Κάθε τροποποίηση του παρόντος πρωτοκόλλου θα ανακοινώνεται ομοίως στον Γενικό Γραμματέα του Οργανισμού Ηνωμένων Εθνών.  Άρθρο 12  Σχέση μεταξύ του προοιμίου και του πρωτοκόλλου  Το παρόν πρωτόκολλο περιλαμβάνει το προοίμιο των πρωτοκόλλων του 1983 για νέα παράταση της σύμβασης για την εμπορία του σίτου του 1971 και για τη σύμβαση για την επισιτιστική βοήθεια του 1980, που αποτελούν τη διεθνή συμφωνία σίτου του 1971.  Σε πίστωση των ανωτέρω, οι κάτωθι, δεόντως εξουσιοδοτημένοι προς το σκοπό αυτό από τις κυβερνήσεις τους ή τις αντίστοιχες αρχές της χώρας τους, υπέγραψαν το παρόν πρωτόκολλο κατά την ημερομηνία που αναγράφεται έναντι της υπογραφής τους.  Τα κείμενα του παρόντος πρωτοκόλλου στην αγγλική, γαλλική, ισπανική και ρωσική είναι εξίσου αυθεντικά. Τα πρωτότυπα κείμενα θα κατατεθούν στην κυβέρνηση των Ηνωμένων Πολιτειών της Αμερικής, η οποία θα διαβιβάσει επικυρωμένα αντίγραφα σε κάθε μέρος το οποίο υπέγραψε και προσεχώρησε, καθώς και στον εκτελεστικό γραμματέα του Συμβουλίου.  ΠΡΩΤΟΚΟΛΛΟ ΤΟΥ 1983 ΓΙΑ ΝΕΑ ΠΑΡΑΤΑΣΗ ΤΗΣ ΣΥΜΒΑΣΗΣ ΓΙΑ ΤΗΝ ΕΠΙΣΙΤΙΣΤΙΚΗ ΒΟΗΘΕΙΑ ΤΟΥ 1980  ΤΑ ΜΕΡΗ ΣΤΟ ΠΑΡΟΝ ΠΡΩΤΟΚΟΛΛΟ,  Εκτιμώντας ότι η σύμβαση για την επισιτιστική βοήθεια του 1980 (καλούμενη στο εξής «η σύμβαση») της διεθνούς συμφωνίας σίτου 1971, που παρατάθηκε με πρωτόκολλο το 1981, λήγει στις 30 Ιουνίου 1983,  ΣΥΜΦΩΝΗΣΑΝ ΕΠΙ ΤΩΝ ΑΚΟΛΟΥΘΩΝ:  Άρθρο Ι  Παράταση, λήξη της ισχύος και καταγγελία της σύμβασης  Με την επιφύλαξη των διατάξεων του άρθρου ΙΙ του παρόντος πρωτοκόλλου, η σύμβαση θα παραμείνει σε ισχύ μεταξύ των μερών του εν λόγω πρωτοκόλλου μέχρι τις 30 Ιουνίου 1986, νοουμένου, πάντως, ότι, αν μία νέα συμφωνία σε θέματα επισιτιστικής βοήθειας αρχίσει να ισχύει πριν από τις 30 Ιουνίου 1986, το παρόν πρωτόκολλο θα παραμείνει σε ισχύ μόνο μέχρι την ημερομηνία έναρξης ισχύος της νέας συμφωνίας.  Άρθρο ΙΙ  Διατάξεις της σύμβασης που καθίστανται ανενεργοί  Οι ακόλουθες διατάξεις της σύμβασης θεωρούνται ανενεργοί από την 1η Ιουλίου 1983:  α) άρθρο ΧΙΙ,  β) άρθρο XVII,  γ) παράγραφος 1 του άρθρου XVIII.  Άρθρο ΙΙΙ  Διεθνής επισιτιστική βοήθεια  Για τους σκοπούς της εφαρμογής της σύμβασης, όπως παρατάθηκε από το παρόν πρωτόκολλο, κάθε μέρος που έχει προσχωρήσει στο εν λόγω πρωτόκολλο, σύμφωνα με τις διατάξεις της παραγράφου 2 του άρθρου VIII του πρωτοκόλλου αυτού, θα λογίζεται ως περιλαμβανόμενο στην παράγραφο 3 του άρθρου ΙΙΙ της σύμβασης, με την ελάχιστη συνεισφορά που θα του καθοριστεί, σύμφωνα με τις οικείες διατάξεις του άρθρου VIII του παρόντος πρωτοκόλλου.  Άρθρο IV  Υπογραφή  Το παρόν πρωτόκολλο θα παραμείνει ανοικτό στην Ουάσιγκτον από τις 4 Απριλίου 1983 μέχρι και τις 10 Μαΐου 1983 για υπογραφή από τις κυβερνήσεις που αναφέρονται στην παράγραφο 3 του άρθρου ΙΙΙ της σύμβασης.  Άρθρο V  Θεματοφύλακας  Η κυβέρνηση των Ηνωμένων Πολιτειών της Αμερικής είναι ο θεματοφύλακας του παρόντος πρωτοκόλλου.  Άρθρο VI  Επικύρωση, αποδοχή ή έγκριση  Το παρόν πρωτόκολλο υπόκειται στην επικύρωση, την αποδοχή ή την έγκριση κάθε υπογράφουσας κυβέρνησης σύμφωνα με τις συνταγματικές της διαδικασίες. Τα έγγραφα επικύρωσης, αποδοχής ή έγκρισης θα κατατε θούν στον θεματοφύλακα το αργότερο στις 30 Ιουνίου 1983, νοουμένου ότι η Επιτροπή Επισιτιστικής Βοήθειας που συνεστήθη δυνάμει της σύμβασης (καλούμενη στο εξής «η επιτροπή») μπορεί να χορηγήσει μία ή περισσότερες παρατάσεις προθεσμίας σε κάθε υπογράφουσα κυβέρνηση που δεν κατέθεσε το έγγραφο επικύρωσης, αποδοχής ή έγκρισης κατά την ημερομηνία αυτή.  Άρθρο VII  Προσωρινή εφαρμογή  Κάθε υπογράφουσα κυβέρνηση μπορεί να καταθέσει στον θεματοφύλακα δήλωση προσωρινής εφαρμογής του παρόντος πρωτοκόλλου. Εφαρμόζει προσωρινά το παρόν πρωτόκολλο και θεωρείται προσωρινά ότι αποτελεί μέρος σ' αυτό.  Αρθρο VIII  Προσχώρηση  1. Το παρόν πρωτόκολλο είναι ανοικτό για την προσχώρηση κάθε κυβέρνησης που ανφέρεται στην παράγραφο 3 του άρθρου ΙΙΙ της σύμβασης και δεν έχει υπογράψει το παρόν πρωτόκολλο. Τα έγγραφα προσχώρησης θα κατατεθούν στον θεματοφύλακα, το αργότερο στις 30 Ιουνίου 1983, νοουμένου ότι η Επιτροπή μπορεί να χορηγήσει μία ή περισσότερες παρατάσεις προθεσμίας σε κάθε κυβέρνηση που δεν θα έχει καταθέσει το έγγραφο προσχώρησής της την ημερομηνία αυτή.  2. Όταν το παρόν πρωτόκολλο τεθεί σε ισχύ, σύμφωνα με τις διατάξεις του άρθρου ΙΧ του παρόντος πρωτοκόλλου, θα είναι ανοικτό για την προσχώρηση κάθε άλλης κυβέρνησης, πλην των αναφερομένων στην παράγραφο 3 του άρθρου ΙΙΙ της σύμβασης, σύμφωνα με τους όρους που η Επιτροπή θα κρίνει πρόσφορους. Τα έγγραφα προσχώρησης θα κατατεθούν στον θεματοφύλακα.  3. Κάθε κυβέρνηση που προσχωρεί στο παρόν πρωτόκολλο, δυνάμει της παραγράφου 1 ή 2 του παρόντος άρθρου, μπορεί να καταθέσει στον θεματοφύλακα δήλωση προσωρινής εφαρμογής του παρόντος πρωτοκόλλου εν αναμονή της κατάθεσης του εγγράφου προσχώρησής της. Εφαρμόζει προσωρινά το παρόν πρωτόκολλο και θεωρείται προσωρινά ότι αποτελεί μέρος σ' αυτό.  Άρθρο IX  Έναρξη ισχύος  1. Το παρόν πρωτόκολλο αρχίζει να ισχύει την 1η Ιουλίου 1983, αν στις 30 Ιουνίου 1983 οι κυβερνήσεις που αναφέρονται στην παράγραφο 3 του άρθρου ΙΙΙ της σύμβασης έχουν καταθέσει έγγραφα επικύρωσης, αποδοχής, έγκρισης ή προσχώρησης ή δηλώσεις προσωρινής εφαρμογής, και με την επιφύλαξη ότι το πρωτόκολλο του 1983 για νέα παράταση της σύμβασης για την εμπορία του σίτου του 1971 ή μιας νέας σύμβασης για την εμπορία του σίτου, η οποία θα την αντικαθιστά, έχει τεθεί σε ισχύ.  2. Εάν το παρόν πρωτόκολλο δεν τεθεί σε ισχύ, σύμφωνα με τις διατάξεις της παραγράφου 1 του παρόντος άρθρου, οι κυβερνήσεις που θα έχουν καταθέσει τα έγγραφα επικύρωσης, αποδοχής, έγκρισης ή προσχώρησης ή τις δηλώσεις προσωρινής εφαρμογής, μπορούν να αποφασίσουν ομόφωνα ότι θα αρχίσει να ισχύει μεταξύ τους, με την επιφύλαξη ότι το πρωτόκολλο του 1983 για νέα παράταση της σύμβασης για την εμπορία του σίτου του 1971, ή μία νέα σύμβαση για την εμπορία του σίτου, η οποία θα την αντικαθιστά, έχει τεθεί σε ισχύ, ή μπορούν να λάβουν κάθε άλλη απόφαση που θα κρίνουν ότι απαιτεί η κατάσταση.  Άρθρο Χ  Διάρκεια  Το παρόν πρωτόκολλο θα παραμείνει σε ισχύ μέχρι και τις 30 Ιουνίου 1986 με την επιφύλαξη ότι το πρωτόκολλο του 1983, για νέα παράταση της σύμβασης για την εμπορία του σίτου του 1971, ή μιας νέας σύμβασης για την εμπορία του σίτου, η οποία θα αντικαθιστά την προηγούμενη, παραμένει σε ισχύ μέχρι και την ημερομηνία αυτή.  Άρθρο ΧΙ  Αυθεντικά κείμενα  Τα κείμενα του παρόντος πρωτοκόλλου στην αγγλική, γαλλική, ισπανική και ρωσική γλώσσα είναι εξίσου αυθεντικά. Τα πρωτότυπα κείμενα θα κατατεθούν στα αρχεία του θεματοφύλακα, που θα διαβιβάσει επικυρωμένα αντίγραφα σε όλες τις υπογράφουσες και προσχωρούσες κυβερνήσεις.  Άρθρο ΧΙΙ  Σχέση μεταξύ του προοιμίου και του πρωτοκόλλου  Το παρόν πρωτόκολλο περιλαμβάνει το προοίμιο των πρωτοκόλλων του 1983 για νέα παράταση της σύμβασης για την εμπορία του σίτου του 1971 και της σύμβασης για την επισιτιστική βοήθεια του 1980 που αποτελούν τη διεθνή συμφωνία σίτου του 1971.  Σε πίστωση των ανωτέρω, οι κάτωθι, δεόντως εξουσιοδοτημένοι προς το σκοπό αυτό από τις κυβερνήσεις τους ή τις αντίστοιχες αρχές της χώρας τους, υπέγραψαν το παρόν πρωτόκολλο κατά την ημερομηνία που αναγράφεται έναντι της υπογραφής τους.